Uusi ilmiö velkaantumisessa: Osakkaiden taakka kasvaa nyt "hyvin nopeasti"

Mikko Välimaa

Kotitaloudet ovat alkaneet velkaantua hyvin nopeasti asunto-osakeyhtiöiden kautta, arvioi asuntoluototukseen erikoistunutHypo-pankki.

Taloyhtiölainat kasvavat nyt yli 12 prosentin vauhtia. Samaan aikaan asuntolainakannan nousu on vain kolmen prosentin luokkaa.

Syynä ovat Hypon mukaan korkovähennysoikeuden supistuminen sekä laajat putki- ja julkisivuremontit erityisesti kasvukeskusten kerrostaloissa.

Kilpailutilanne on vetänyt taloyhtiölainojen marginaalit alas, joten yhtiölaina tulee nyt asunnonostajalle tai -omistajalle edullisemmaksi kuin oman lainan ottaminen. Marginaalien erot voivat olla useita prosentin kymmenyksiä. Kun asuntolainaa saa nyt keskimäärin 1,1 prosentin marginaalilla, lainaavat pankin asuntoyhtiöille rahaa selvästi alle 1 prosentin marginaalilla.

Hypon mukaan asuntomarkkinoilla on eletty viime kuukaudet hiljaiseloa. Hypo ennustaa, että kehitys on jatkossa maltillista ja vaihtelevaa.

– Asuntomarkkinoilla vedettiin loppukesällä henkeä vanhojen asuntojen kaupassa vahvan kevään jälkeen. Koko vuoden varovaisen myönteinen kehitys jatkuu ensi vuoteen asti, mutta nousu sirpaloituu ja sinkoilee talouden kehityksen mukana. Vanhojen asuntojen kauppaa hiljentää hieman uusien asuntojen nopea rakentaminen.

Kaupungistumisen vetovoima ei ennusteen mukaan katoa, vaan suurten kaupunkien väkimäärä ja samalla asuntotarve kasvavat yhä. Helsingin seudun väkiluku nousee yli 15 000 hengellä vuodessa.

– Toisin sanoen alueelle saapuu joka päivä täysi bussilastillinen uusia asukkaita etsimään itselleen kotia ja uutta asuntoa.

Hyposta huomautetaan, että samaan tapaan kuin työmarkkinat ja tuloerot eriytyvät, näkyy juopa myös asuntomarkkinoilla.

– Suomessa ei voida puhua yhdestä yhtenäisestä asunto- tai asuntolainamarkkinasta, vaan lukuisista eri osamarkkinoista. Helsingin neliöhinnat ylittävät pääkaupunkiseudun ulkopuolisen alueen keskihinnat jo yli 2300 eurolla. Ero on revennyt historiallisen suureksi, mutta repeytymiä näkyy myös kaupunkien sisällä. Keskustat ja kalliit alueet kukoistavat, muuttotappioalueet murtuvat.